Genesis 6:1-4 Een van die vriende het gevra om meditasies oor die begin van Genesis 6 te skryf. Juis omdat dit hier om ´n moeilike gedeelte van die Bybel gaan. Dit is ook regtig een van die gedeeltes wat nie maklik is om te verstaan nie. Ons sien in die geskiedenis ook onder Bybelgetroue verklaarders van die Bybel verskil in uitleg. Ek gaan probeer om die verklaring ook toe te pas op ons lewe in 2014. Ek hoop om ´n reeks meditasies oor die hele hoofstuk Genesis 6 te skryf.
Genesis 6:1-4 beskryf ’n besondere periode in die mensheid se geskiedenis. Die aantal mense het sterk vermeerder. Die keuse vir ’n huweliksmaat was nie meer so beperk nie.
Wie is nou die seuns van God? Die mees aanneemlike verklaring is volgens my dat ons hier lees oor die sterkste en magtigste manne wat toe op die aarde leef. Dit lyk dalk vreemd. Ons moet daarop let dat die woorde “van God” in die Hebreeus ’n stylfiguur kan wees wat op die oortreffende trap wys. Voorbeelde daarvan vind ons in: Gen 30:8; 1 Sam 14;15 en Jona 3:3. In hierdie voorbeelde lees ons letterlik: “worstelinge van God”; ’n skrik van God” en “’n stad van God”. ’n Goeie vertaling by hierdie voorbeelde is: “bomenslike worstelinge”; “’n geweldig groot skrik” en “’n ontsaglik groot stad”. Ons kan die “seuns van God” ook vertaal met die “sterkste seuns”. Ons sien in die volgende meditasies dat dit hier regtig sin maak.